बच्चे से दूर जंगल में रहकर आदिम जनजातियों की सेवा की, पद्मश्री पाने वाली पहली नर्स
उषा टेरेसा लकड़ा को नर्सिंग फील्ड में बेहतर काम करने के लिए लंदन में सम्मानित किया गया। उन्हें नेशनल फ्लोरेंस नाइटिंगल और पद्मश्री का अवॉर्ड भी मिल चुका है।
जब भी नर्स की बात होती है तब सेवा के लिए तैयार ऐसी महिला का चेहरा आंखों के सामने आता है जिसे मरीज के परिजन उम्मीद भरी नजरों से देखते हैं। 
अस्पताल के वार्ड में सिसकियां और कराहटें सुनती, बेइंतहा दर्द और तकलीफ में खुद दवा बन जाती हैं सिस्टर्स। ‘कुछ नहीं होगा, हंसते-खेलते घर जाओगी’ इस वाक्य का असर किसी इंजेक्शन के असर से कम नहीं होता। 
दुनिया सिस्टर कहती है पर नर्सें मां हैं। ऐसी ही एक सिस्टर शांति टेरेसा लकड़ा हैं जिन्हें दुनिया की 52 हजार नर्सों के बीच टॉप 10 में चुना गया है। अंडमान-निकोबार में आदिम जनजातियों की सेवा करने के लिए उन्हें पद्मश्री अवॉर्ड सहित कई पुरस्कार मिल चुके हैं। लंदन में गार्जियंस ग्लोबल अवाॅर्ड में शिरकत करने के बाद दिल्ली लौटी शांति टेरेसा लकड़ा से दैनिक भास्कर वुमन ने बात की। 
मैं अंडमान के पर्णशाला गांव की रहने वाली हूं। पोर्ट ब्लेयर के संत जीबी पंत हॉस्पिटल में एएनएम हूं। वैसे तो यहां के ट्राइबल सेक्शन में ड्यूटी है पर जंगलों में जाकर भी आदिम जनजातियों की देखभाल करती हूं।
मेरा संबंध ओडिशा और झारखंड से भी है। मां ऑगस्टिना कुजूर झारखंड के सिमडेगा और पिता मरकूस लकड़ा ओडिशा के सुंदरगढ़ से हैं। 1961 में शादी के बाद माता-पिता दोनों अंडमान आ गए। यहां बाहर से लोगों को बुलाकर घने जंगलों को काटने के काम में लगाया गया। पिता ट्रैक्टर चलाते और लकड़ियों को जंगल से बाहर लाते।
खबर में आगे बढ़ने से पहले एक पोल में अपनी राय देते चलें-
छह भाई-बहनों को पढ़ाने के लिए पिता ने दूसरों के आगे हाथ फैलाए
पिता की नौकरी से पैसे बहुत कम मिलते। कई तरह की मुश्किलें आईं। बहुत कम में गुजारा हो पाता। हम छह-भाई बहन, सबकी पढ़ाई के लिए खर्च जुटाना पड़ता। बावजूद पापा ने मेरी बड़ी बहन को एएनएम की ट्रेनिंग के लिए बाहर भेजा। तब मां-पापा को 100-200 रुपए के लिए भी दूसरों के आगे हाथ फैलाना पड़ता था। ये मेरे लिए सबक बना कि पढ़ाने के लिए मेरे पेरेंट्स ने क्या कुछ नहीं किया। मुझे लगा कि मुझे जिंदगी में एक ऐसा मुकाम हासिल करना है कि जो मेरे मां-बाप का सिर फक्र से ऊंचा कर सके।
जब बड़ी बहन की जॉब लग गई तो वो मेरे माता-पिता की ढाल बन गई। कहते हैं ना कि घर का बड़ा बच्चा जब कुछ अच्छा करे तो पूरे परिवार के लिए प्रेरणा बन जाता है। दीदी ने बहुत मेहनत की, हमसभी की पढ़ाई-लिखाई के लिए जो कुछ बन सका, उन्होंने किया। ये कहते हुए वह सुबकने लगीं।
नर्स बनने की चाहत में क्लर्क की नौकरी छोड़ दी 
मेरी पढ़ाई-लिखाई गांव के स्कूल से ही हुई। जब मैं छोटी थी, तब से ही नर्सिंग प्रोफेशन में रुचि रही। दवाओं की एक डायरी रखती। दीदी छुटि्टयों में घर आती तो मेडिसिन बॉक्स देतीं। डायरी में दवाओं के नाम नोट करती, कितनी डोज देनी है, किस बीमारी में दवा काम आएगी ये सब 10-12 साल की उम्र से ही करती आ रही हूं। गांव के लोग भी मेरे पास आते और दवा मांग कर ले जाते। जब वो लोग कहते कि दवा से ठीक हो गए हैं तो मुझे बड़ा अच्छा लगता। उस समय से ही मेरा नर्सिंग में इंटरेस्ट बढ़ने लगा। यह दिल को छूता।
इस तरह अंडमान में ही एएनएम की पढ़ाई पूरी की। मुझे अंडमान निकोबार एडमिनिस्ट्रेशन में क्लर्क की नौकरी मिल गई, लेकिन मेरा उसमें मन नहीं लगा। 2001 में मैं जीबी पंत हॉस्पिटल में नर्स के रूप में काम करने लगी।
ओंगी और जारवा ट्राइब की सेवा करने के लिए उनकी भाषा सीखी 
पहली ही पोस्टिंग लिटिल अंडमान के डुगोंग क्रीक में ओंगी जनजाति के बीच हुई। अंडमान निकोबार के अंदरूनी इलाके में 1978 में विलुप्तप्राय ओंगी समुदाय के लोगों को बसाया गया था।
मुझे उन्हें अच्छी हेल्थ केयर देने की जिम्मेदारी सौंपी गई। ओंगी समुदाय की संख्या सिर्फ 78 थी। लाल आंखें, डार्क काली स्किन और छोटे घुंघराले बाल। निग्रेटो प्रजाति के ओंगी लोगों की भाषा मुझे समझ में नहीं आती थी। तब मैं नई थी, मेडिसिन का ज्यादा ज्ञान नहीं था, पर अच्छी तरह से निभाया। उनकी भाषा को समझा, उनके कम्युनिटी लीडर से बात करती, सीखती। अच्छे से अच्छा ट्रीटमेंट देती। आज उनकी संख्या 100 से ऊपर हो चुकी है।
2004 में आई सुनामी ने सबकुछ बदल कर रख दिया 
2004 में आई सुनामी ने अंडमान की खूबसूरती और वहां के लोगों की जिंदगी बदल कर रख दी। ये इतना बड़ा डिजास्टर रहा कि सबकुछ तबाह हो गया। लोगों के घर-बार बह गए, भागकर जंगलों में शरण लेनी पड़ी। इस डिजास्टर में मेरा घर भी बह गया। जहां देखो, वहां मलबा पसरा था। ट्राइबल्स जहां रहते थे, वो सब भी पानी में बह गया। बाद में महामारी फैलने लगी। डिसेंट्री, फीवर, कई संक्रामक बीमारियों का जोर बना रहा। ऐसे संकट में भी लोगों की सेवा में जुटी रही।
सुनामी की रात तीन डिलीवरी कराई 
सुनामी की रात जब चारों ओर चीख-पुकार मची, लोग भाग रहे थे, तब मैंने तीन डिलीवरी भी कराई। अभी हाल में दुलारी स्किम के सेक्शन में मैं बैठी थी। एक लड़की ने आकर पैर छू लिए। उसके पिता बोले, सुनामी की रात आपने ही मेरी पत्नी की डिलीवरी कराई थी। यह वही बच्ची है जो उस रात पैदा हुई थी। भावनाओं में डूबी ऐसी बातें मुझे मेरा दर्द भूलने में मदद करती हैं।
अपने ही बच्चे की दवा के लिए पैसे नहीं बचे 
2004 में मेरा बच्चा सालभर का था। हमें भी जंगल में जाकर शरण लेनी पड़ी। कुछ बचा नहीं था, क्या खिलाएं, क्या पिलाएं। नाली का पानी भी छानकर पिलाया। घर से पहली बार बाहर निकले थे। बच्चे की दवा के लिए पैसे भी नहीं थे। कोई अस्पताल नहीं था। किसी तरह बच्चे की जान बच सकी। उसे छोड़कर मुझे जंगलों में जारवा, ओंगी, शोम्पेन, अंडमानी जनजाति की सेवा करने जाना पड़ा। मैं अपने बच्चे को अपना दूध भी ठीक से नहीं पिला सकी। एक तरह से बच्चे का बचपन मुझसे छूट गया। दो साल तक अपने बेटे से नहीं मिल सकी।
आज मेरा बच्चा 20 साल का हो चुका है लेकिन 17 साल तक वह अपने दादा-दादी के पास ही रहा। मैं नर्सिंग के काम में इतनी मशगूल रही कि वह अपने दादा-दादी को ही मां-पापा कहता। चेन्नई से डिप्लोमा इन फॉर्मेसी का कोर्स पूरा करने के बाद वह अंडमान में ही है लेकिन तीन-चार महीनों में ही मिलना हो पाता है।
जंगल में टेंट लगाकर रहती, सांपों के काटने का डर सताता 
सुनामी के बाद मुझे जंगलों में आदिम जनजातियों के बीच काम करने को भेजा गया। वहां जंगल के पास ही एक टेंट लगाकर रहने लगी। आदिम जनजाति विकास संस्थान के तीन-चार लोग और थे, पर अकेली महिला मैं ही थी। घने जंगल से होकर गुजरते हुए दो तीन क्रीक पार करती। कभी लो टाइड तो कभी हाई टाइड का सामना करना पड़ता। भारी बारिश में टेंट गिर जाता।
वहां सांपों का बहुत डर रहता। मोटे-मोटे जहरीले सांप निकलते। कच्चा टेंट था। कोई बेड नहीं, हम नीचे ही सोते। संतुष्टि के लिए फिनाइल और ब्लीचंग पाउडर का घेरा बना लेती। कई लोगों को सांप ने काटा तो उनका इलाज भी किया। घंटों जंगलों में आदिम जनजातियों के पास जाती और उनका इलाज करती।
ओंगी समुदाय के लोग अपना बसेरा हर कुछ समय पर बदल लेते थे। उनके पीछे-पीछे चलना होता। वे मेढ़क, जंगली सूअर और छोटे-मोटे जानवरों का शिकार करके खाते।
ओंगी समुदाय के लोग ‘यो मां’ कहते हैं 
आदिम जनजातियों ने मुझे बहुत प्यार दिया है। ओंगी मुझे ‘यो मां’ कहते हैं। एक परिवार की तरह मैं रहती। एक साथ खाना बनाती। वो मेरे कपड़े धोकर देते। मुझे कभी डर नहीं लगा कि मैं आदिम जनजातियों के बीच हूं। वर्षों उनके बीच रही हूं लेकिन कभी उनके बीच से किसी ने हमला नहीं किया। आज मैं बहुत आराम से ओंगी भाषा बोल लेती हूं।
अस्पताल में आदिम जनजाति के लोग कराते हैं इलाज
ओपन टेंट में रहती, जहां न बिजली, न पानी, न कोई दूसरी सुविधा। अभी पोर्ट ब्लेयर में जीबी पंत अस्पताल के ट्राईबल सेक्शन में पोस्टेड हूं। पहले आदिम जनजाति के लोग इलाज कराने नहीं आते थे, लेकिन अब वे आने लगे हैं। उनके लिए मल्टी स्पेशियलिटी कैंप भी लगाई जाती है, सर्वे करना, रिकॉर्ड मेंटेन करना यह सब काम होता है।
नौकरी में कभी छुट्‌टी नहीं ली 
मेरा काम ही ऐसा है कि आदिम जनजातियों के बीच जाकर सेवा करनी होती है। महीने में 15 दिन टूर ही रहता है। नौकरी में 315 दिन बाद ईएल लैप्स होने लगता है लेकिन कभी छुट्‌टी नहीं ली। यहां तक कि चाइल्ड केयर लीव मिल भी नहीं ली।
बेस्ट हेल्थ वर्कर, फ्लोरेंस नाइटिंगल और पद्मश्री अवॉर्ड मिला
आदिम जनजातियों के बीच काम करने से मुझे ‘एंजल’ यानी फरिश्ता नाम दिया गया। मेरे काम को सराहना मिली कि कैसे एक औरत अपने बच्चे को छोड़कर काम कर सकती है। दिल्ली के हैबिटेट सेंटर में मुझे बेस्ट हेल्थ वर्कर का अवॉर्ड दिया गया।
मेरे लिए वह भावुक लम्हा तब रहा जब 2010 में उप राष्ट्रपति के हाथों नेशनल फ्लोरेंस नाइटिंगल अवॉर्ड दिया गया और उसके बाद 2011 में तत्कालीन राष्ट्रपति प्रतिभा सिंह पाटिल ने पद्मश्री से नवाजा। पद्मश्री पाने वाली मैं भारत की पहली नर्स हूं। इसी साल 12 मई को इंटरनेशनल फ्लोरेंस नाइटिंगल डे पर यूके के लंदन में 202 देशों के 52 हजार कंटेस्टेंट के बीच टॉप 10 नर्स में से एक मुझे चुना गया।
जारवा, ओंगी समुदाय के लोगों में भी डायबिटीज-टीबी 
वैसे इन ट्राइब्स में कोई खास बीमारी नहीं है। ये लोग मेनस्ट्रीम के लोगों से ज्यादा नहीं मिलते। लेकिन उनकी बीमारियों का संबंध उनके रहन-सहन से जुड़ा है। वे जंगलों में रहते हैं, पत्तियों पर सोते हैं, कोई पक्का मकान नहीं होता, बिजली भी नहीं है। जहां रहते हैं वहां हमेशा आग जलाकर रखते हैं। इसके धुएं के कारण जारवा में रेस्पेरेटरी ट्रैक्ट इंन्फेक्शन ज्यादा होता है। वे जैसे रह रहे, उससे बाहर नहीं आना चाहते। लेकिन धीरे-धीरे बदलाव दिख रहा। उनका भरोसा जीत रही हूं। ओंगी जनजाति के खानपान में बदलाव आ रहा है। इन्हें कोल्ड ड्रिंक और फास्ट फूड का भी टेस्ट लग चुका है। अब तो उनमें डायबिटीज के केस भी मिल रहे हैं। सोंपेन लोगों में टीबी की बीमारी भी देखने को मिली है। मैं खुद आदिवासी हूं। इस नाते, मुझे ज्यादा उत्सकुता रही कि इनके लिए कुछ कर सकूं। ये सरल स्वभाव और शर्मीले लोग हैं।
कोविड के समय आदिम जनजातियों के बीच वायरस कम फैला 
हमारे ट्राइबल्स शहरों से दूर जंगलों के भीतरी इलाकों में रहते हैं। जब कोविड शुरू हुआ तब जारवा, सैंपेन, ओंगी जनजातीय समुदायों के कुछ मरीज आए। हमने उन्हें वायरस के बारे में समझाया, कैसे फैलता है, क्या हो सकता है। अपनी भाषा में समझा नहीं पाई तो फोटो और वीडियो दिखाकर समझाया।
तब इनके बीच अवेयरनेस कैंपन चलाया। उन्होंने मेरी बातों को समझा, वे जंगलों के अंदर चले गए। खुद को आइसोलेट कर लिया। बाद में वैक्सीन लगाने में बड़ी मुश्किल हुई। दूरदूराज के जंगली इलाकों में घंटों पैदल चलकर, डोंगियों से पहुंचकर उन्हें वैक्सीन लगाया।
सुबह पांच बजे निकलते थे, रात 8 बजे आते थे। जब पूरी दुनिया में यह महामारी कोहराम मचा रही थी, तब अंडमान के किसी आदिम जनजाति की जान नहीं गई और यह मेरे लिए सबसे बड़ी सफलता रही।
आदिम जनजाति की महिलाएं अस्पताल में करा रहीं डिलीवरी 
यह सब भरोसे के कारण संभव हुआ। पहले ओंगी होम डिलीवरी करना पसंद करते थे। लेकिन अब इस समुदाय की महिलाएं 100 प्रतिशत अस्पातल में आकर डिलीवरी करा रहीं। हालांकि अभी जारवा समुदाय में घर पर ही बच्चे पैदा होते हैं। लेकिन अब आदिम जनजातियों के बच्चों को टीके लग रहे हैं।
कई बार पीछे हटना चाहा, पति ने आगे किया 
आज मैं इस प्रोफेशन में खुद को सक्सेसफुल मानती हूं तो सबसे बड़ा योगदान पति का है। वे हमेशा प्रोत्साहित करते रहे, कई बार पीछे हट जाती, पर वो सपोर्ट करते। इस तरह मुझे कुछ अच्छा कर गुजरने का मौका मिलता रहा।
